Årsberetning

Stridsklev Idrettslag

Håndball

2020

**Styrets sammensetning**

Leder: Stine-Mari Randahl Lie

Styremedlem: Anne Cathrine Mathisen

Styremedlem: Tor Gjermund Midtbø

Styremedlem: Martin Bjørnødegård

**Styremøter:** Det er avholdt 1 styremøte. Utover dette har styrets arbeid vært å støtte opp om lagenes behov for bistand med tanke på trenere og utstyr.

Pr. 15.04.2021 er vi 60 registrerte medlemmer.

**Aktivitet**

**G/J 2012/2013**

J/G 2012/13 har trent så ofte det har vært lov. Vi har vært i snitt 15 på trening hver gang. Er nærmere 20 på lista, men sjeldent vært alle. Det er på lista 50/50 med gutter og jenter, men når det kommer til oppmøte, har guttene vært flest hver trening.

Har ikke vært noen cuper denne sesongen, så har blitt mye interne kamper på treningen. Vært positiv utvikling på samtlige spillere denne sesongen, og vi har hatt spesielt fokus på skudd og finter.

Vet det er mange av dem som gleder seg stort til det er lov å spille mot andre lag igjen og cupene kan starte opp igjen.

Vi kommer til å avslutte sesongen i slutten av april. Dette for å gi spillerne muligheten til å delta på fotball i sommersesongen.

**G 2010/2011**

Vi har hatt to treninger i uka for gutta. Vi har vært med på to turneringer vinteren 2020, men så stengte lande ned og turneringer og haller ble stengt. Vi har meldt på to lag i hver turnering og gutta har fått mye spilletid. Vi har ca. 12 spillere. Når det gjelder det sosiale, er det en gjeng med lekne, blide og positive gutter, som kommer fra fire ulike skoler. Vi takker alle som har stilt opp rundt laget! Trenerne ønsker ikke å fortsette neste sesong, så vi jobber med å få tak i ny trener. Det viser seg å være vanskelig å få tak i nye trenere, det er ingen av foreldrene som ønsker å overta, men vi prøver å få tak i ekstern trener.

**J 2010/2011**

Vi er pr. i dag 8 jenter på 2011 - laget. 3 av jentene er 2010 modell, resten er 2011. Tidligere var vi noen jenter fra Grønli, men nå er det kun jenter fra Stridsklev/ Hovet der. Treningene har gått greit ift. Korona da vi ikke er så mange. Det største problemet er at vi ikke har kvalifiserte trenere. Jeg har aldri spilt håndball og har særdeles lite kunnskap om håndball. Jeg er alene med laget og har vært det det siste året. Disse to tingene fører til at treningene ikke blir i nærheten av slik de burde. Det er svært stor forskjell på ferdighetsnivå, og jeg mangler både håndballfaglig kunnskap og folk til å få hjulpet alle som trenger det. Har forsøkt å få med noen flere foreldre et par ganger, men uten hell. Jeg kommer ikke til å fortsette etter sommeren, og da regner jeg med at laget blir oppløst. Er også en mulighet for at det skjer før sommeren. Dette har noe med motivasjonen til gruppen på treninger å gjøre og hvor lenge vi drøyer med å si at det ikke blir noe er litt avhengig av hvordan treningene blir fremover

**Generelt**

Året har vært preget av lite kampaktivitet, og lite trening. Vi hadde to turneringer før landet stengte ned i mars 2020, deretter var det ingen trening før i august. Vi rakk å ha en turneringshelg før det ikke var lov med kamper lenger høsten 2020. Vi fortsatte å trene, men det ble stengt ned før jul.

Stridsklev håndball strever med å få tak i trenere. På de tre lagene vi har, trenger vi trenere til gutter 2010/2011 og jenter 2010/2011 fra august 2021. Det er ingen foreldre som er villig til å ta over, så dette er det største utfordringen til håndballgruppa. Vi var bekymret for at vi skulle miste spillere til Urædd når vi begynte å trene i Porsgrunn Arena, men dette har ikke skjedd. Gutter/jenter 2012/2013 har fortsatt å trene i gymsalen på Stridsklev. Vi har ikke startet opp et nytt lag for de som er født i 2014, da de har hatt et allidrettslag dette året.